Stem nee teen Discovery Bank se rasseplanDr. Dirk Hermann, bestuurshoof van Solidariteit. Foto: ‘n Skermskoot van die regstreekse uitsending van Dinsdag se mediakonferensie. Dr. Dirk Hermann, bestuurshoof van Solidariteit, het hierdie toespraak Dinsdag gelewer by die vakbond se aankondiging dat dit ŉ veldtog van stapel gestuur het om duisende nee-stemme te kry teen die Discovery Groep se planne om in Maart ŉ bank te begin, wat voordele aan kliënte bied op grond van hulle ras. Discovery gaan in Maart ŉ nuwe bank open. Hulle noem dit ŉ nuwegenerasiebank, die eerste gedragsbank waar mense voordele volgens hul gedrag gaan verdien. Kliënte kry beter of slegter voordele afhangend van hul finansiële gedrag. Dit is ŉ innoverende, blink idee – goeie gedrag bepaal jou voordele. Discovery Bank gaan ook sy kliënte volgens ras beloon. Swart kliënte kry 10% van die aandele in die bank omdat hulle swart is. Dit is ŉ baie ou, uitgediende idee – jou ras bepaal jou voordele. Sonder om te blik of te bloos het Discovery homself in ŉ staatsdepartement verander. Discovery het dieselfde rasse-ideologie as dié van die regering aangeneem – een waar jou waarde in jou velkleur gesetel lê. Toe hulle voor die keuse gestel is om te kies vir die regering of vir hul kliënte, het hulle in ŉ kwessie van ŉ hartklop hul wit kliënte op aandrang van die staat in tweedeklaskliënte verander. So het hulle bloot ŉ verlengstuk van die regering en sy rasse-ideologie geword. Discovery Bank gaan inderdaad ŉ nuwegenerasiebank wees, ŉ bank waar alle kliënte gelyk gaan wees – maar waar swart kliënte meer gelyk as wit kliënte is. Wit Suid-Afrikaners het nog reusekoopkrag. Wit Suid-Afrikaners het net soveel as enige ander groep aan Discovery help bou. Tog sê Discovery aan sy wit kliënte dat hulle minder werd is; dat as twee kliënte met presies dieselfde finansiële situasie deur die bank se deure stap, die swart kliënt meer werd is omdat hy swart is. Al wat wit Suid-Afrikaners wil hê, is dat Discovery alle kliënte as ewe waardevol beskou, ongeag hul velkleur; dat Discovery baklei teen die regering se rasse-ideologie, eerder as om dit te help implementeer. Wit Suid-Afrikaners het ŉ stem, ŉ stem wat gehoor moet word. Gebruik hierdie stem en sê nee vir Discovery Bank se rasseplan. Solidariteit gaan ŉ massale Stem Nee-veldtog teen Discovery Bank se rasseplan van stapel stuur. Die veldtog begin in Februarie en eindig om saam te val met die bank se opening in Maart. Saam met Solidariteit en duisende ander soos jy, gaan ons die neestemme in Maart aan Discovery oorhandig. Hulle moet jou stem hoor!